Ir-Regolament tal-Kummissjoni (KE) Nru 1669/2003
ta’ l-1 ta’ Settembru 2003
li jimplimenta r-Regolament tal-Kunsill (KE, Euratom) Nru 58/97 fir-rigward tas-serje ta’ data li għandha tiġi prodotta għall-istatistika strutturali tal-kummerċ u li jemenda r-Regolament tal-Kummissjoni Nru 2701/98 dwar is-serje ta’ data li għandha tiġi prodotta għall-istatistika strutturali tal-kummerċ
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE, Euratom) Nru 58/97 ta’ l-20 ta’ Diċembru 1996 dwar l-istatistika strutturali tal-kummerċ [1], kif l-aħħar emendat bir-Regolament tal-Kummissjoni (KE) Nru 1668/2003 [2], u b’mod partikolari l-punti (ii), (v) u (vii) ta’ l-Artikolu 12 tiegħu,
Billi:
(1) Ir-Regolament (KE, Euratom) Nru 58/97 stabbilixxa qafas komuni għall-produzzjoni ta’ statistika tal-Komunità dwar l-istruttura, attività, rendiment u kompetittività tas-settur bankarju u s-settur tal-fondi tal-pensjoni fil-Komunità.
(2) Ir-Regolament tal-Kummissjoni (KE) Nru 2701/98 [3], kif emendat bir-Regolament (KE) Nru 1614/2002 [4], li jinkludi s-serje ta’ data li għandha tiġi trasmessa għall-implimentazzjoni tar-Regolament (KE, Euratom) Nru 58/97. Għall-emendi mdaħħla fir-Regolament (KE, Euratom) Nru 58/97 bir-Regolament (KE) Nru 2056/2002 tal-Parlament Ewropew u tal-Kunsill [5] huwa neċessarju li s-serje tad-data li għandhom jiġu trasmessi u l-addattamenti għas-serje eżistenti jiġu speċifikati.
(3) Hemm bżonn li jiġi speċifikat kemm spiss l-istatistika addizzjonali dwar l-infiq ambjentali jeħtieġu li jiġu kompilati. Hemm bżonn li tiġi speċifikata l-ewwel sena ta’ referenza għall-kompilazzjoni tar-riżultati stabbiliti fl-Artikolu 3 tar-Regolament (KE, Euratom) Nru 2056/2002. Hemm bżonn li tiġi speċifikata l-analiżi tar-riżultati għall-produzzjoni ta’ l-istatistika dwar l-infiq ambjentali sabiex jiġi żgurat li l-Istati Membri jipprovdu data komparabbli u data statistikali armonizzata.
(4) Hemm bżonn li jiġi speċifikat kif ir-riżultati għall-produzzjoni ta’ l-istatistika dwar l-istituzzjonijiet ta’ kreditu u l-fondi tal-pensjoni għandhom jiġu analizzati sabiex jiżguraw li Stati Membri jipprovdu data komparabbli u data statistikali armonizzata.
(5) Il-miżuri li għalihom hemm provdut f’dan ir-Regolament huma bi qbil ma’ l-opinjoni tal-Kumitat tal-Programm Statistikali,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 2701/98 huwa emendat bi qbil ma’ l-Anness I għal dan ir-Regolament.
Artikolu 2
L-analiżi tar-riżultati u l-ewwel sena ta’ referenza għall-kompilazzjoni tar-riżultati li hemm referenza għalihom fl-Artikolu 4, 8 u 9 tar-Regolament (KE, Euratom) Nru 58/97 għall-karatteristiċi elenkati fit-taqsima 4 ta’ l-Anness 6 għal dak ir-Regolament għandhom jiġu speċifikati fis-serje ta’ data fl-Anness II għal dan ir-Regolament.
Artikolu 3
L-analiżi tar-riżultati u l-ewwel sena ta’ referenza għall-kompilazzjoni tar-riżultati li hemm referenza għalihom fl-Artikolu 4, 8 u 9 tar-Regolament (KE, Euratom) Nru 58/97 għall-karatteristiċi elenkati fit-taqsima 4 ta’ l-Anness 7 għal dak ir-Regolament għandhom jiġu speċifikati fis-serje ta’ data fl-Anness III għal dan ir-Regolament.
Artikolu 4
L-Istati Membri għandhom jipproduċu s-serje li hemm referenza għaliha fl-Artikoli 1 u 2 ta’ dan ir-Regolament, għad-data dwar is-sena ta’ referenza 2001 u s-snin sussegwenti għall-karatteristiċi 21 12 0 u 21 14 0 ta’ l-Anness 2 u l-karatteristiċi elenkati fit-taqsima 4 ta’ l-Anness 6 għar-Regolament (KE, Euratom) Nru 58/97.
L-Istati Membri għandhom jipproduċu s-serje ta’ data li hemm referenza għalihom fl-Artikolu 3 ta’dan ir-Regolament fir-rigward tad-data dwar is-sena ta’ referenza 2002 u s-snin sussegwenti għall-karatteristiċi elenkati fit-taqsima 4 ta’ l-Anness 7 għar-Regolament (KE, Euratom) Nru 58/97.
Artikolu 5
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-1 ta’ Settembru 2003.